กสิกรไทยรุกที่ปรึกษาลงทุนระดับเวิล์ดคลาส
เครือกสิกรไทยเดินหน้าบริการทางการเงิน ที่ปรึกษาทางการลงทุน ยกระดับสิทธิพิเศษขึ้นสู่ระดับมาตรฐานโลก
4 ส.ค. 2554

เครือกสิกรไทยเดินหน้าบริการทางการเงิน ที่ปรึกษาทางการลงทุน ยกระดับสิทธิพิเศษขึ้นสู่ระดับมาตรฐานโลก 
นายกฤษฎา ล่ำซำ รองกรรมการผู้จัดการอาวุโส ธนาคารกสิกรไทย เปิดเผยว่า ในปี 2553 ที่ผ่านมา ภาพรวมกลุ่มลูกค้าบุคคลสินทรัพย์สูงระดับโลกมีอัตราการเติบโตสูงขึ้นอย่างต่อเนื่อง สังเกตได้จากยอดรวมสินทรัพย์ภายใต้การบริหารมีสูงถึง 1,281 ล้านล้านบาท คิดเป็นอัตราเติบโต 9.7% เมื่อเทียบกับปีก่อน ขณะที่จำนวนลูกค้ามีจำนวนสูงถึง 10.9 ล้านคน คิดเป็นอัตราเติบโต 8.3% เมื่อเทียบกับปีก่อน สำหรับในภูมิภาคเอเซียแปซิฟิก ซึ่งรวมถึงประเทศไทย มีอัตราการเติบโตสูงกว่าค่าเฉลี่ยของภูมิภาคอื่นๆ ในโลก โดยมีจำนวนลูกค้าทั้งสิ้น 3.3 ล้านคน ด้วยยอดรวมสินทรัพย์รวมกว่า  324 ล้านล้านบาท สูงเป็นอันดับสองรองจากภูมิภาคอเมริกาเหนือ โดยประเทศที่มีส่วนสำคัญต่อการเติบโตดังกล่าว ได้แก่ จีน อินเดีย
สำหรับแนวโน้มการเติบโตของธุรกิจไพรเวทแบงก์กิ้งในประเทศไทยนั้น นายกฤษฎา มองว่า ยังมีอัตราการเติบโตได้ดีอย่างต่อเนื่อง อันเป็นผลมาจากมาตราการการจำกัดวงเงินคุ้มครองเงินฝากสูงสุดไม่เกิน 50 ล้านบาทต่อผู้ฝากต่อสถาบันการเงิน ส่งผลให้ลูกค้าเล็งเห็นความสำคัญของบริการจัดการสินทรัพย์ส่วนบุคคลมากยิ่งขึ้น
นายกฤษฎา กล่าวว่า ธนาคารได้รีแบรนดิ้งบริการไพรเวทแบงก์กิ้งเครือธนาคารกสิกรไทย ทำให้ในช่วง 6 เดือนแรกของปีนี้มียอดรวมสินทรัพย์ภายใต้การบริหาร  ของกลุ่มลูกค้าบุคคลสินทรัพย์สูงเพิ่มเป็น 350,000 ล้านบาท คิดเป็นอัตราเติบโต 17% มีจำนวนลูกค้า 5,200 ราย คิดเป็น 29% ของจำนวนลูกค้ารายใหญ่ทั้งหมดในประเทศไทยที่ปัจจุบันมีอยู่ 18,000 ราย สะท้อนให้เห็นว่าลูกค้ามีความเชื่อมั่นในการให้คำปรึกษาและคำแนะนำจากทีมงานไพรเวทแบงค์เกอร์  ที่ปรึกษาทางการเงิน และผู้เชี่ยวชาญในเครือธนาคารกสิกรไทย 
ทั้งนี้ คาดว่าอีก 2 ปีนับจากนี้เครือธนาคารกสิกรไทยจะมียอดรวมสินทรัพย์ภายใต้การบริหารของกลุ่มลูกค้าบุคคลสินทรัพย์สูงเพิ่มเป็น 564,000 ล้านบาท และมีส่วนแบ่งตลาดเพิ่มเป็น 35% ถือเป็นผู้นำตลาดธุรกิจไพรเวทแบงก์อย่างต่อเนื่อง